इन किसानों में कुछ ने गुरुवार कलक्ट्रेट आकर गेहूं की तौल कराने की मांग की थी, जिस पर प्रशासन ने तौल कराने के निर्देश दिए थे, पर तौल नहीं हुई। शुक्रवार को उनके साथ अन्य किसानों ने भी कलक्ट्रेट का घेराव कर दिया। जिस पर एडीएम राकेश मिश्रा ने तत्काल किसानों को टोकेन जारी करने एवं क्रय केंद्रों तथा आढ़तियों के यहां तौल कराने के निर्देश अफसरों को दिए, पर नोडल एजेंसी के अफसरों ने निर्देश को धता बता दिया, जिससे किसानों के गेहूं की तौल नहीं पाई। नेतृत्व कर रहे भाकियू जिलाध्यक्ष रावेंद्र सिंह चौहान ने आरोप लगाया कि खरीद योजना में घालमेल हो रहा है और खरीद आढ़तियों व क्रय केंद्रों द्वारा नहीं की जा रही। उन्होंने एलान किया कि अगर 19 मई को 12 बजे तक गेहूं की तौल न हुई तो वे सैकड़ों किसानों एवं गेहूं से लदी ट्रैक्टर-ट्रालियां के साथ सीएम आवास को रवाना होंगे और डेरा डालेंगे। ज्ञात हो कि समर्थन मूल्य योजना 1285 रुपए प्रति कुंतल के भाव पर गेहूं बेचने को आ रहे किसानों का गेहूं नहीं तौला जा रहा, जिससे पूरे जिले में किसानों में हाहाकार है। पहले खाद-बीज को लाठियां खाने वाले किसानों को अब अपनी मेहनत का फल पाने को दर-दर की ठोकरें खानी पड़ रही हैं। इस बाबत एडीएम ने कहा कि वे किसानों के गेहूं की तौल कराना सुनिश्चित करेंगे। उधर, गेहूं की तौल कराने एक आढ़ती के यहां टोकन लेकर पहुंचे किसान ने आढ़ती पर सुविधा शुल्क के रूप में 125 रुपए प्रति कुंतल की मांग की और न देने पर तौल न करने का आरोप लगाया है। उधर, मंडी परिसर में दिनभर पीएसी तैनात रही, ताकि किसी प्रकार की समस्या न होने पाए।